**Ministru kabineta noteikumu**

**“Valsts pētījumu programmu projektu īstenošanas kārtība”**

**projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis – noteikt kārtību valsts pētījumu programmu projektu pieteikšanai, ekspertīzei, īstenošanai, finansēšanai un valsts pētījumu programmu projektu īstenošanai piešķirto finanšu līdzekļu izlietojuma kontrolei.  Risinājums – nozaru ministrija varēs veidot, īstenot un finansēt valsts pētījumu programmu kā valsts pasūtījumu zinātnisko pētījumu ietvaros, ievērojot savas nozares prioritātes.  Stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| 1. | Pamatojums | Ministru kabineta noteikumu “Valsts pētījumu programmu projektu īstenošanas kārtība” projekts[[1]](#footnote-1) (turpmāk – noteikumu projekts) sagatavots saskaņā ar Zinātniskās darbības likumā 35.panta trešo daļu, kas nosaka, ka valsts pētījumu programmu projektu pieteikšanas, ekspertīzes, īstenošanas, finansēšanas un valsts pētījumu programmu projektu īstenošanai piešķirto finanšu līdzekļu izlietojuma kontroles kārtību nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar likuma “Grozījumi Zinātniskās darbības likumā” paņemšanu Saeimā 2018. gada 21. jūnijā un spēkā stāšanos 2018. gada 12. jūlijā (turpmāk – likuma grozījumi) ir nepieciešams izstrādāt jaunu ārējo tiesību akta projektu par valsts pētījumu programmu (turpmāk – programma) projektu (turpmāk – projekts) pieteikšanas, ekspertīzes, īstenošanas, finansēšanas un valsts pētījumu programmu projektu īstenošanai piešķirto finanšu līdzekļu izlietojuma kontroles kārtību.  Ar likuma grozījumu 3. pantu ir izteikta jaunā redakcijā Zinātniskās darbības likuma 35. panta otrā daļa, kas vairs nesatur pilnvarojumu Ministru kabinetam izdot noteikumus un Zinātniskās darbības likuma 35. pants ir papildināts ar jaunu trešo daļu, kas nosaka jaunu pilnvarojumu Ministru kabinetam izdot noteikumus par programmu projektu pieteikšanas, ekspertīzes, īstenošanas, finansēšanas un programmu projektu īstenošanai piešķirto finanšu līdzekļu izlietojuma kontroles kārtību. Tādējādi ar likuma grozījumu 3. pantu ir apvienoti Zinātniskās darbības likuma 35. panta otrajā daļā un 13. panta otrās daļas 3. punktā Ministru kabinetam dotie pilnvarojumi.  Pašreizējie Ministru kabineta 2006. gada 30. maija noteikumi Nr. 443 “Valsts pētījumu programmu pieteikšanas, ekspertīzes un finansēšanas kārtība” (turpmāk – MK noteikumi Nr. 443) un programmu īstenošanai piešķirto finanšu līdzekļu izlietojuma kontroli nosaka Ministru kabineta 2014. gada 30. septembra noteikumi Nr. 597 “Kārtība, kādā veic valsts pētījumu programmu īstenošanai piešķirto finanšu līdzekļu izlietojuma kontroli” (turpmāk – MK noteikumi Nr. 597) saskaņā ar Zinātniskā darbības likuma 28. pārejas noteikumu punktu ir spēkā līdz 2018. gada 31. decembrim, lai īstenotu valsts pētījumu programmas, kuras apstiprinātas ar Ministru kabineta 2014. gada 7. oktobra rīkojumu Nr. 558 "[Par valsts pētījumu programmām](https://likumi.lv/ta/id/269406-par-valsts-petijumu-programmam)" un Ministru kabineta 2014. gada 7. oktobra rīkojumu Nr. 559 "[Par papildu valsts pētījumu programmām](https://likumi.lv/ta/id/269407-par-papildu-valsts-petijumu-programmam)", līdz 2018. gada 31. decembrim piemēro Ministru kabineta 2006. gada 30. maija noteikumus Nr. 443 "[Valsts pētījumu programmu pieteikšanas, ekspertīzes un finansēšanas kārtība](https://likumi.lv/ta/id/137902-valsts-petijumu-programmu-pieteiksanas-ekspertizes-un-finansesanas-kartiba)" un Ministru kabineta 2014. gada 30. septembra noteikumus Nr. 597 "[Kārtība, kādā veic valsts pētījumu programmu īstenošanai piešķirto finanšu līdzekļu izlietojuma kontroli](https://likumi.lv/ta/id/269922-kartiba-kada-veic-valsts-petijumu-programmu-istenosanai-pieskirto-finansu-lidzeklu-izlietojuma-kontroli)”.  Programmas ir nozaru ministrijas valsts pasūtījums zinātnisko pētījumu veikšanai noteiktā valstij prioritārā nozarē ar mērķi to attīstīt, tas ir attīstīt noteiktas valsts politikas nozares (jomas)[[2]](#footnote-2), kas ir konkrētas nozares ministrijas kompetencē, atzīstot konkrēto nozari (jomu) par prioritāru (t.sk. Eiropas Savienības uzdevumu kontekstā). Lai to attīstītu, nozares ministrija valsts pasūtījuma izpildei piesaista zinātniskās institūcijas, kas zinātnisko pētījumu ietvaros sniedz risinājumus nozares ministrijas izstrādātas programmas noteiktajiem uzdevumiem Šajā gadījumā nozares ministrija uzdevumu definēšanā var izmantot apstiprinātos prioritāros virzienus zinātnē (ja tas saskan ar valstij prioritārās nozares attīstību un tai nozīmīgiem risināmajiem jautājumiem), kā arī papildināt tos ar jauniem uzdevumiem. Atšķirībā no fundamentāliem un lietišķajiem pētījumiem, programmas ir visu nozares ministriju atbildība to kompetenču ietvaros par Latvijas tautsaimniecības attīstību, jo programmu mērķis ir stimulēt valsts prioritārās nozares, radot jaunas zināšanas, prasmes un inovācijas, attīstot jaunus produktus, procesus un pakalpojumus nozaru problēmu risināšanai un stratēģisko attīstības mērķu sasniegšanai.  Savukārt prioritārie virzieni zinātnē, kurus Ministru kabinets apstiprina reizi četros gados, ir nepieciešami fundamentālo un lietišķo pētījumu īstenošanai, kur pētījumu tematus, mērķus un uzdevumus formulē paši zinātnieki[[3]](#footnote-3) atbilstoši *bottom–up[[4]](#footnote-4)* pieejai, tas ir, ka pētniecības tēmas definē paši zinātnieki ar nosacījumu, ka fundamentālo un lietišķo pētījumu projektiem ir jānodrošina prioritāro virzienu zinātnē attīstība atbilstoši valsts zinātnes un tehnoloģijas attīstības politikai. Šādu fundamentālo un lietišķo pētījumu galvenais kritērijs ir zinātniskā kvalitāte un tiem konkursa kārtībā piešķir grantus, tādejādi, dodot stimulu zinātnes bāzes un cilvēkkapitāla attīstībai sešās zinātņu nozarēs[[5]](#footnote-5). Šādu petījumu īstenošana un finansēšana ir Izglītības un zinātnes kompetences jautājums (zinātnes nozare) valsts pārvaldē, lai pozitīvi ietekmētu zinātnes telpas attīstību, sniedzot lielākas iespējas pētniekiem ātrāk iesaistīties nozīmīgu pētījumu veikšanā. Lai nodrošinātu Latvijas attīstības mērķu sasniegšanu, katra nozaru ministrija, ievērojot savas kompetences attīstības plānošanas dokumentos noteikto, var izmantot programmas kā instrumentu, lai risinātu tai noteiktos uzdevumus valsts politikas ietvaros, attīstot savā kompetencē esošu valsts nozari (jomu).  Zinātniskās darbības likuma 35.pants neparedz izveidot kopēju programmu, kuru īstenotu vairākas nozaru ministrijas, tādēļ, ka programma ir kā ilgtermiņa stratēģisks instruments, ar kuru valsts pasūtījuma veidā ar zinātnisku pētījumu starpniecību tiek risināti jautājumi un rasti risinājumi noteiktā valstij prioritārā nozarē ar mērķi veicināt šīs nozares attīstību. Nozaru ministriju kompetencē nav kopīga/-as prioritāra/-as nozare/-es, līdz ar to noteikumu projekts neparedz, ka nozaru ministrijas varētu veidot, īstenot un finansēt kopīgu programmu. Taču tas nav šķērslis nozaru ministrijai, lai noteiktu savas programmas mērķus un uzdevumus, īstenot sadarbību ar citu nozares ministriju, ievērojot, ka valsts pārvaldes politikas jomas un nozares atrodas mijiedarbībā, kā arī, nodrošinot valsts budžeta līdzekļu efektīvu un lietderīgu izmantošanu. Piemēram, Izglītības un zinātnes ministrija, izstrādājot programmu “LATVE: Latvijas mantojums un nākotnes izaicinājumi valsts ilgtspējai” (2018. – 2020.gadam) ir sadarbojusies ar Kultūras ministriju, Ārlietu ministriju, Aizsardzības ministriju. Papildus, nozaru ministrijām, veidojot savas programmas, ir iespēja paredzēt šo programmu sadarbību un savstarpējo papildinātību, definējot specifiskus nozares vērtēšanas kritērijus (noteikumu projekta 33.punkts).  Noteikumu projekts regulē ar saimniecisku darbību nesaistītu projektu, kuru īsteno zinātnisko institūciju reģistrā reģistrēta zinātniskā institūcija vai augstskola (turpmāk – zinātniskā institūcija), kas atbilst pētniecības organizācijas statusam atbilstoši Komisijas regulas Nr. 651/2014[[6]](#footnote-6) 2. panta 83. punktam. Noteikumu projekta ietvaros, zinātniskā institūcija veic darbības, kurām nav saimniecisks raksturs. Lai tiktu iekļautas visas prasības, kuram jāatbilst ar saimniecisku darbību nesaistītam projektam, noteikumu projekts aptver arī Eiropas Komisijas paziņojumā “Nostādnes par valsts atbalstu pētniecībai, izstrādei un inovācijai” (Eiropas Savienības Oficiālais Vēstnesis, 2014. gada 27. jūnijs, Nr. C 198/1) noteikto par zināšanu un tehnoloģiju pārneses darbībām.  Noteikumu projektā ir ietverti skaidrojumi terminiem, kurus lieto noteikumu projektā.  Programmu izstrādā, īsteno projektu veidā un finansē nozares ministrija.  Noteikumu projekts nosaka, ko saprot ar programmu, programmas ietvaros īstenojamās pētniecības mērķi un izstrādājamās programmas saturu. Programmu īsteno projektu veidā, kur projektam var būt apakšprojekti. Projektus atlasa atklātā projektu pieteikumu konkursā (turpmāk – projektu konkurss), izvērtējot tos atbilstoši administratīvajiem, zinātniskās kvalitātes un, ja nepieciešams, arī specifiskajiem nozares kritērijiem. Projektu atlasi var veikt vairākās projektu pieteikumu atlases kārtās. Projektu var īstenot pa posmiem, kur viena posma ilgums nevar būt mazāks par 6 mēnešiem. Projekta īstenošanas maksimālo termiņu, pieejamo finansējumu nosaka projektu konkursa nolikumā (turpmāk – konkursa nolikums). Programmu var īstenot viena vai vairāku projektu veidā, kas ir atkarīgs no programmas uzdevumiem, ko nosaka konkursa nolikumā. Projekta minimālais termiņš, kurā iespējams veikt kvalitatīvu un vispusīgu zinātnisku pētniecību pētniecības projekta veidā ir ne mazāk kā 6 mēneši (kas sakrīt ar viena projekta posma minimālo termiņu), lai zinātniskā pētījuma ietvaros veiktu mērķtiecīgas darbības ar zinātnes metodēm iegūto faktu, teoriju un dabas likumu izmantošanai jaunu produktu, procesu un metožu radīšanā vai pilnveidošanā, kā arī iegūto rezultātu un secinājumu atkārtojamības pierādīšanai.  Nozares ministrija var definēt programmas virsmērķi, ja nepieciešams. Virsmērķa noteikšana būtu vērtīga, ja nozares ministrija pieņem lēmumu, ka nozares stratēģiskos jautājumus risina ar programmu kā politikas īstenošanas un tās efektivitātes izvērtēšanas instrumentu vidējam termiņam. Tas ir pamatojams ar to, ka programma ir valsts pasūtījums valstij prioritārā nozarē, līdz ar to nozares ministrijai varētu būt nepieciešamība noteikt arī programmas virsmērķi, kas ir horizontāls visiem programmas projektiem, kuru nozares ministrija veidos un īstenos. Programmas virsmērķa noteikšanas nepieciešamībai var būt vairāki apstākļi, piem., ar programmas virsmērķi būtu saprotams nozares ministrijas noteiktās valstij prioritārās nozares jautājumu risināšana, kas vērsta uz Latvijas tautsaimniecības ilgtspējīgu attīstību, iedzīvotāju labklājības pieaugumu, Latvijas ekonomikas konkurētspējas palielināšanu u.c.. Savukārt programmas mērķis vai mērķi ir sasniedzami katras programmas definēto uzdevumu ietvaros. Līdz ar to īstenojot konkrētus programmas uzdevumus tiek sasniegts konkrētās programmas mērķis, kā arī tiek nodrošināta virzība uz programmas virsmērķa sasniegšanu.  Programmas virsmērķi (ja nepieciešams), mērķi un uzdevumus nozaru ministrija definē sadarbojoties ar programmas stratēģisko padomi (turpmāk – stratēģiskā padome), kurai ir konsultatīvs koleģiāls raksturs. Stratēģiskā padome sniedz ministrijai viedokli un atbalstu programmas izstrādes gaitā un programmas īstenošanas laikā, kā arī viedokli par programmas rezultātiem pēc tās pabeigšanas. Stratēģiskās padomei atbilstoši tās nolikumam, kuru apstiprina nozares ministrija, var būt arī citi uzdevumi. Nozares ministrija var neveidot stratēģisko padomi, ja tai jau ir jau iepriekš izveidotā padome, kuras kompetencē ir nozares stratēģisko jautājumu risināšana. Šādā gadījumā nozares ministrija saskaņo ar Izglītības un zinātnes ministriju, kā atbildīgo par zinātnes nozari, ar programmas izstrādi un īstenošanu saistītus jautājumus, ievērojot noteikumu projektā noteiktās stratēģiskās padomes funkcijas.  Stratēģiskās padomes sastāvu ministrija veido patstāvīgi, piesaistot arī Izglītības un zinātnes ministrijas pārstāvi, lai nodrošinātu programmas ietvaros zinātniskās darbības īstenošanu. Ja nepieciešams, stratēģiskās padomes sastāvā piesaista ekspertus, speciālistus, valsts vai pašvaldību institūciju, nevalstisko organizāciju (nozares profesionālās un sabiedriskās organizācijas), valsts kapitālsabiedrību, zinātni pārstāvošo organizāciju pārstāvjus. Papildus minētajam, nozares ministrija programmas izstrādē konsultējas ar Latvijas Zinātņu akadēmiju un Latvijas Zinātnes padomi (turpmāk – padome), ievērojot Zinātniskās darbības likuma 35. panta otro daļu.  Nozares ministrija savu izstrādāto programmu apstiprina ar Ministru kabineta rīkojumu saskaņā ar Zinātniskās darbības likuma 13. panta otrās daļas 3. punktu.  Noteikumu projekts paredz, ka nozaru ministrija izveido programmas īstenošanas un uzraudzības komisiju (turpmāk – komisija), kas darbojas atbilstoši nozares ministrijas izdotam komisijas nolikumam. Komisijas sastāvā kā locekli iekļauj arī Izglītības un zinātnes ministriju, kā ekspertus bez balsstiesībām – padomes un Studiju un zinātnes administrācijas (turpmāk – administrācija) pārstāvjus, savukārt komisijas sekretariāta funkcijas izpilda administrācija vai pati nozares ministrija (pēc izvēles). Noteikumu projekta ietvaros ir noteikti komisijai veicamie uzdevumi, t.i., 1) apstiprināt projektu konkursa nolikumu; 2) izvērtēt projekta pieteikumu atbilstību nozares kritērijiem (pēc vajadzības piesaista nozares ekspertus); 3) pieņemt lēmumus par finansējuma piešķiršanu projekta īstenošanai; projekta pieteikuma noraidīšanu; projekta īstenošanas laika pagarinājumu; projekta izbeigšanu; nepamatoti izlietotā projekta īstenošanai piešķirtā finansējuma atgūšanu; projekta īstenošanai piešķirtā finansējuma atgūšanu pilnā apmērā, projekta finansējuma apturēšanu, kā arī izskatīt citus komisijas nolikumā ar programmas īstenošanu un uzraudzību saistītus jautājumus un pieņemt attiecīgus lēmumus. Papildus minētajam vērtē projekta sasniegto rezultātu un saturisko atskaišu atbilstību projekta līgumam, ievērojot konkursa nolikumā noteiktos uzdevumus un sasniedzamos rezultātus.  Programmas izpildes nodrošināšanai, noteikumu projekts paredz padomes un administrācijas uzdevumus konkursa nolikuma sagatavošanā, projektu konkursa īstenošanā, tostarp arī projektu administratīvo vērtēšanu, kā arī projektu īstenošanas laikā, tostarp, ievērojot līguma par projekta īstenošanu (turpmāk – projekta līgums) noteikumus. Noteikumu projekts paredz, ka administrācija kontrolē projektam piešķirto finanšu līdzekļu izlietojumu un nodrošina nepamatoti izlietotā finansējuma atgūšanu, tostarp arī projektam piešķirto finanšu līdzekļu atgūšanu pilnā apmērā, ja ar saimniecisku darbību nesaistīts projekts vairs neatbilst noteikumu projekta nosacījumiem par to, ko saprot ar “saimniecisku darbību nesaistīts projekts”. Papildus minētajam, administrācija nodrošina risku (tajā skaitā iespējamā dubultā finansējuma riska) vadības pasākumus projekta īstenošanas laikā un pēc projekta pabeigšanas atbilstoši projekta līgumā noteiktajam.  Projekta pieteikuma iesniedzējs projektu konkursam un projekta īstenotājs ir zinātniskā institūcija, kas ir Latvijas Republikas zinātnisko institūciju reģistrā reģistrēta zinātniskā institūcija (publisko tiesību subjekts vai privāto tiesību subjekts) vai augstskola, kas neatkarīgi no juridiskā statusa vai finansēšanas veida atbilstoši tās darbību reglamentējošiem aktiem (statūtiem, nolikumam vai Satversmei) veic ar saimniecisko darbību nesaistītas pamatdarbības un, kas atbilst Eiropas Komisijas 2014. gada 17. jūnija Regulas (ES) Nr. [651/2014](http://eur-lex.europa.eu/eli/reg/2014/651/oj/?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 2. panta 83. punktā pētniecības organizācijai noteiktajai definīcijai.  Zinātniskā institūcija projektu varēs īstenot sadarbībā ar vienu vai vairākiem sadarbības partneriem, kas var būt valsts institūcija, kurai zinātniskās darbības veikšana ir noteikta ar ārējo tiesību aktu (piem., Muzeju likums), tās darbības nolikumā vai statūtos vai zinātniskā institūcija, kas atbilst noteikumu projekta noteiktajai pētniecības organizācijas definīcijai. Sadarbības partnera rakstisku apliecinājumu par dalību projektā pievieno projekta pieteikumam. Sadarbības partneris projekta īstenošanā iesaistās ar tā valdījumā vai īpašumā esošo mantu, intelektuālo īpašumu, finansējumu vai cilvēkresursiem. Zinātniskajai institūcijai kā projekta iesnieguma iesniedzējam ar sadarbības partneri nedrīkst rasties tādas tiesiskās attiecības, kas atbilst publiskā iepirkuma līguma pazīmēm atbilstoši normatīvajiem aktiem par publisko iepirkumu.  Noteikumu projekts paredz, ka, ja projekta ietvaros atbalstāmo darbību rezultātā ir gūta peļņa, to pilnā apmērā iegulda zinātniskās institūcijas nesaimnieciskā pamatdarbībā, ievērojot noteikumu projekta 2.2.3.3.apakšpunktā noteiktos nosacījumus. . Minētais nosacījums piemērojams gan projekta īstenošanas laikā, gan arī pēc projekta pabeigšanas visā zinātniskās institūcijas pastāvēšanas laikā.  Ar noteikumu projektu nosaka projektā atbalstāmās darbības (ievērojot noteikumu projekta 2.2.apakšpunktu), projekta ietvaros plānojamās tiešās un netiešās attiecināmās izmaksas, tostarp ietverot arī tehnoloģiju tiesību aizsardzības izmaksas (citas projekta īstenošanai nepieciešamās izmaksas).  Dalības nosacījumus zinātniskajai institūcijai, zinātniskajam personālam un sadarbības partnerim nosaka konkursa nolikumā, ievērojot noteikumu projektā noteikto.  Noteikumu projekts nosaka, ka projektu pieteikumus vērtē šādā secībā:   1. padome un administrācija – ievērojot noteikumu projektā noteiktos administratīvos vērtēšanas kritērijus (papildus administratīvos kritērijus, ja tādi būs nepieciešami, ietver konkursa nolikumā); 2. zinātniskie eksperti (Eiropas Komisijas vai līdzvērtīgā ārvalstu ekspertu datu bāzē iekļauti zinātniskie eksperti) (turpmāk – eksperti) – ievērojot noteikumu projektā noteiktos zinātniskās kvalitātes kritērijus; 3. komisija – ievērojot konkursa nolikumā noteiktos nozares specifiskos kritērijus (ja tādi tiks noteikti).   Visu minēto kritēriju vērtēšanas metodikas, vērtēšanas veidlapu paraugi, vērtēšanas kārtības un termiņi tiks noteikti konkursa nolikumā.  Lēmumus par finansējamajiem projektiem pieņem komisija. Pēc minētā lēmuma pieņemšanas administrācija ar projekta īstenotāju – zinātnisko institūciju slēdz projekta līgumu.  Noteikumu projekts paredz, ka konkursa nolikumu izstrādā nozares ministrija sadarbībā ar padomi un administrāciju vai padome nozares ministrijas uzdevumā sadarbībā ar administrāciju. Minētais ir saistīts ar Zinātniskās darbības likuma 35. pantu, kas nosaka, ka par programmas izveides nepieciešamību lemj nozares ministrija, kā arī programmas uzdevumus definē un programmas īstenošanu finansē nozares ministrija, ievērojot, ka programmas projektus atlasa atklāta konkursa ietvaros. Tā kā nevar paredzēt cik daudz katra nozares ministrija lems par iesaistīšanos programmas projektu konkursa nolikuma izstrādē, līdz ar to noteikumu projekts paredz nozares ministrijai izvēles iespēju izstrādāt pašai konkursa nolikumu (sadarbojoties ar padomi un administrāciju) vai uzdot to padomei, kura to veiks nozares ministrijas uzdevumā (šajā gadījumā nozares ministrija uzraudzīs vai konkursa nolikumā tiks ietvertas visas nozares ministrijas vajadzības). Par sadarbības ērtāko formātu nozares ministrija vienosies ar padomi un administrāciju.  Konkursa nolikumu pirms to apstiprina komisija, nozares ministrija saskaņo ar Izglītības un zinātnes ministriju kā atbildīgo par zinātnes nozari.  Informācijas un dokumentācijas apmaiņa noteikumu projekta ietvaros notiek, izmantojot Nacionālo zinātniskās darbības informācijas sistēmu (turpmāk – informācijas sistēma), ievērojot Ministru kabineta 2017. gada 27. jūnija noteikumus Nr. 381 “Nacionālās zinātniskās darbības informācijas sistēmas noteikumi”.  Projektu konkursu izsludina padome, publicējot paziņojumu oficiālajā izdevumā “Latvijas Vēstnesis” un informācijas sistēmā.  Atbilstoši Zinātniskās darbības likuma 16. panta 4. punktam zinātnisko ekspertīzi (turpmāk – ekspertīze) organizē padome triju mēnešu laikā no projektu pieteikumu administratīvā izvērtējuma pabeigšanas dienas. Padome nodrošina, ka projekta pieteikuma, projekta vidusposma zinātniskā pārskata un projekta noslēguma zinātniskā pārskata ekspertīzi veic, piemērojot Eiropas Savienības Pētniecības un inovāciju pamatprogrammas “Apvārsnis 2020” vai “Apvārsnis Eiropa” (*Horizon Europe*)[[7]](#footnote-7) vērtēšanas pieeju un principus.  Projektu pieteikumu ekspertīzi veic padomes atlasīti eksperti no Eiropas Komisijas ekspertu vai līdzvērtīgas ārvalstu ekspertu datu bāzes, ievērojot noteikumu projektā ekspertiem noteiktās prasības. Administrācija slēdz ekspertīzes līgumu ar padomes atlasītu ekspertu.  Projekta pieteikuma ekspertīzi veiks ne mazāk kā 2 eksperti, ievērojot noteikumu projektā noteiktos zinātniskās kvalitātes vērtēšanas kritērijus un konkursa nolikumā noteikto ekspertīzes kārtību, termiņus, metodiku un ekspertiem aizpildāmās veidlapas. Katrs eksperts vispirms dod savu individuālo vērtējumu projekta pieteikumam, aizpildot projekta pieteikuma individuālās ekspertīzes veidlapu un, tad izvērtēšanā iesaistītie eksperti kopīgi aizpilda projekta pieteikuma konsolidēto ekspertīzes veidlapu. Padome nodrošina, ka visa ar ekspertīzi saistītā dokumentācija (projekta pieteikums, ekspertīzes veidlapas, līgums ar ekspertu, novērtēšanas metodikas un cita dokumentācija, kas nepieciešama ekspertīzes veikšanai) ekspertam tiek nodota, kā arī eksperti nodod aizpildītās veidlapas padomei, izmantojot informācijas sistēmu.  Padome, pamatojoties uz minētajām ekspertu aizpildītām veidlapām un ievērojot konkursa nolikumā noteikto ekspertīzes konsolidētā vērtējuma aprēķina metodiku, nosaka katra projekta pieteikuma ekspertīzes konsolidēto vērtējumu punktos, ievērojot noteikumu projektā katram zinātniskās kvalitātes kritērijam noteikto īpatsvaru procentos. Ievērojot katra projekta pieteikuma ekspertīzes konsolidēto vērtējumu, padome sagatavo un iesniedz komisijai projektu pieteikumu ekspertīzes sarakstu (turpmāk – ekspertīzes saraksts), sarindojot projektu pieteikumus prioritārā secībā pēc iegūto punktu skaita, sākot ar visvairāk punktus ieguvušo, vienlaikus norādot virs kvalitātes sliekšņa novērtētos projektu pieteikumus, un iesniedz to komisijai. Ja konkursa nolikumā nozares specifiskie kritēriji nav noteikti, tad komisija apstiprina ekspertīzes sarakstu un pieņem projekta finansēšanas lēmumu par ekspertīzes sarakstā virs kvalitātes sliekšņa novērtētajiem projektiem, ievērojot konkursa nolikumā noteikto projektu konkursam pieejamo finansējumu. Savukārt, ja konkursa nolikums paredz projektu pieteikumu vērtēšanu atbilstoši nozares specifiskajiem kritērijiem, tad komisija vērtē ekspertīzes sarakstā virs kvalitātes sliekšņa novērtēto projektu pieteikumu atbilstību programmas mērķiem un uzdevumiem, ievērojot konkursa nolikumā noteiktos nozares specifiskos kritērijus, piešķirot noteiktu punktu skaitu katram nozares kritērijam. Projekta pieteikuma piešķirto kopējā punktu summa nozares kritērijos ir ne vairāk kā 30 procenti no kopējās piešķirtās punktu summas zinātniskajos kritērijos. Pabeidzot projektu pieteikumu vērtēšanu atbilstoši nozares specifiskajiem kritērijiem, komisija izveido projektu konkursa kopējo projektu pieteikumu sarakstu, kurā projektu pieteikumus sarindo prioritārā secībā pēc iegūtās punktu summas (ievērojot zinātniskajā un nozares specifiskajā vērtēšanā iegūtos punktus) projektu konkursā kopumā, vai programmas uzdevumā (ja to paredz konkursa nolikums), sākot ar visvairāk punktus ieguvušo projektu pieteikumus.. Komisija apstiprina projektu pieteikumu kopējo sarakstu un pieņem lēmumu par finansējuma piešķiršanu projekta īstenošanai, ievērojot projektu konkursam pieejamo finansējumu un vienam projektam noteikto minimālo un maksimālo finansējumu .  Nozares ministrija un padome publicē finansējamo projektu sarakstu nozares ministrijas mājaslapā un padomes mājaslapā, norādot katra projekta nosaukumu un numuru, zinātnisko institūciju, projekta vadītāja vārdu un uzvārdu un projektam piešķirtā finansējuma apmēru.  Programmas kopējo finansējumu (norādīts MK rīkojumā par programmas apstiprināšanu) veido projektu īstenošanas finansējums un programmas nodrošināšanas pasākumiem nepieciešamais finansējums (norādīts noteikumu projekta 37.punktā).  Noteikumu projekts paredz, ka projektu finansē no *kārtējam* gadam nozares ministrijai piešķirtajiem valsts budžeta līdzekļiem programmas īstenošanai. Savukārt, lai nodrošinātu programmas īstenošanu visā tās termiņā (programmas termiņš norādīts MK rīkojumā par programmas apstiprināšanu), nozares ministrija plāno programmas nodrošināšanas pasākumiem finanšu līdzekļus ne vairāk kā septiņus procentus no nozares ministrijai programmas īstenošanai piešķirtā *kopējā* valsts budžeta finansējuma. Tas ir, ja MK rīkojumā par programmas apstiprināšanu ir noteikts, ka programmu īsteno 3 gadus un programmas finansējums ir 1 milj. *euro* gadā, tad programmas īstenošanas nodrošināšanas pasākumiem 3 gadu periodā ir ne vairāk kā 210 000 *euro.*  Īstenojot tādu projektu kā programma, pastāvošā prakse nosaka nepieciešamību noteikt finansējumu (procentuāli no kopējās projekta summas) projekta īstenošanas nodrošināšanas (administrēšana, vadība, komunikācija) pasākumiem, piem., lai īstenotu:  1) Norvēģijas finanšu instrumenta (NFI) 2009. - 2014. gadam[[8]](#footnote-8) NFI programmu tika paredzēts, ka NFI programmas vadības maksimālo izmaksu apmēru nosaka kā procentus no kopējiem attiecināmiem NFI programmas izdevumiem, tas ir līdz 10% no pirmajiem 10 milj. *euro*;  2) fundamentālo un lietišķo pētījumu programmas projektu [[9]](#footnote-9) īstenošanas nodrošināšanai – līdz 5% no kārtējam gadam Izglītības un zinātnes ministrijas budžetā projektu finansēšanai iedalītajiem līdzekļiem (šo projektu ietvaros nav paredzēts iesaistīt nozares ekspertus un nozares ministrijas);  3) pēcdoktorantūras atbalsta programmas ietvaros īstenojamo projektu nodrošināšanai – līdz 5 %[[10]](#footnote-10) (un tā ir tikai VIAA daļa, CFLA saņem no Tehniskās palīdzības projekta).  Programmas nodrošināšanas pasākumiem nozares ministrija piešķir finanšu līdzekļus ne vairāk kā septiņus procentus no *programmai piešķirtajiem* kopējiem valsts budžeta līdzekļiem programmas īstenošanai, nenorādot ikgadēji nepieciešamo finansējumu programmas īstenošanas nodrošināšanai, jo vienu programmas gadu tas varētu būt 10%, otrā – 5%, trešajā - 6 %. Galvenais, lai programmas nodrošināšanas pasākumiem nepieciešamais finansējums nepārsniedz 7 % no programmas īstenošanai piešķirtā finansējuma. Piemēram ar programmas īstenošanu saistītie pasākumi ir atkarīgi no:  1) programmas īstenošanas termiņa;  2) programmas uzdevumu apjoma;  3) nepieciešamajām zinātniskajām ekspertīzēm projektu pieteikumiem, kā arī projektu vidusposma un noslēguma pārskatiem no zinātniskajiem ekspertiem un to skaits (atkarīgs no tā vai projektu konkursa nolikumā ir noteikts, ka izsludina par projekta pieteikumu var iesniegt katrā konkursa uzdevumā) vai vienu projektu pieteikumu par visiem programmas uzdevumiem, tikpat labi konkurss var noritēt etapveidīgi, kur katra nākamā kārta sākas, tad, kad beidzas iepriekšējā, kā arī var būt viens projekts par visiem programmas uzdevumiem un par visu programmai pieejamo finansējumu un šādam projektam var būt vairāki apakšprojekti;  4) nozares ekspertu piesaisti, ja nozares ministrija to uzskata par nepieciešamu;  5) projekta konkursa sagatavošanas un norises darbību apjoma, tas ir:   1. stratēģiskās padomes ārvalstu locekļu (ja tādi tiks pieaicināti) transporta un uzturēšanās izdevumi, 2. konkursa nolikuma izstrāde un materiālu tulkošana, 3. projektu pieteikumu administratīvā izvērtēšana, 4. projektu pieteikumu ekspertīzes, tostarp arī projekta vidusposma un noslēguma zinātniskā pārskata organizēšana (zinātnisko ekspertu atlase), 5. ekspertu paneļdiskusijas organizēšana, 6. izmaksas par konkursa izsludināšanu, 7. informēšanas kampaņa medijos, 8. semināra par projekta pieteikuma iesniegšanu organizēšana, 9. IT sistēmas piemērošana atbilstoši katrai programmai un mājaslapu pilnveidošana saistībā ar programmas publicitātes nodrošināšanu; 10. padomes vidusposma un gala ziņojuma par programmas īstenošanu izstrāde (padziļinātas analīze, publicitāte, dizains, rezultātu pasākums);   6) ekspertīzes izdevumu segšanai, tas ir  a. zinātnisko ekspertu, atlīdzība,  b. nozares ekspertu atlīdzība,  c. zinātnisko ekspertu transporta un uzturēšanās izdevumus, ja rīko paneļdiskusiju);  7) valsts budžeta līdzekļu administrēšanu un kontroli;  8) sabiedrības informēšanas pasākumiem;  9) komisijas un tās sekretariāta darbības nodrošināšanai.  Kā piemēru anotācijas pielikumā sniedzam Izglītības un zinātnes ministrijas programmas “Latve: Latvijas mantojums un nākotnes izaicinājumi valsts ilgtspējai” (2018. – 2020.gadam) ietvaros ar programmas īstenošanas nodrošināšanai nepieciešamo pasākumu (darbību) un prognozējamo izdevumu apjomu (skatīt anotācijas 1.pielikumu).  Ar noteikumu projekta 37.punktu ir noteikts, ka programmas nodrošināšanas pasākumus un to izdevumu administrēšanu veic arī nozares ministrija, tas ir nozares ekspertu piesaiste (nepieciešamību nosaka nozares minsitrija) un to atlīdzību segšana; iekšējo un ārējo auditoru piesaiste (nepieciešamību nosaka nozares ministrija) un to atlīdzības segšana; programmas stratēģiskās vadības padomes ārvalstu locekļu (ja tādus nozares ministrija pieaicina) pieaicināšana un transporta un uzturēšanās izdevumu segšana atbilstoši normatīvajam regulējumam par kārtību, kādā atlīdzināmi ar komandējumiem saistītie izdevumi; komisijas sekretariāta darbības nodrošināšana (ja nozares ministrija pati grib veikt sekretariāta pienākumus).  Ar noteikumu projektu ir noteikts, ka projektu īstenošanai piešķirtos valsts budžeta līdzekļus administrē administrācija, tai skaitā slēdz projekta līgumu ar zinātnisko institūciju, kontrolē projektam piešķirto finanšu līdzekļu izlietojumu un nodrošina nepamatoti izlietotā finansējuma atgūšanu, kā arī pārskaita zinātniskajai institūcijai avansa maksājumus atbilstoši projekta līgumam. Tā kā administrācija ir Izglītības un zinātnes ministrijas padotībā esoša valsts budžeta iestāde, tad Izglītības un zinātnes ministrijas pārziņā esošos projektus un programmas īstenošanas nodrošināšanas pasākumus tā finansē no kārtējam gadam Izglītības un zinātnes ministrijai piešķirtajiem valsts budžeta līdzekļiem programmas īstenošanai, bet citu nozares ministriju pārziņā esošos projektus un citas nozares ministrijas programmas īstenošanas nodrošināšanas pasākumus finansē atbilstoši no nozares ministrijas saņemtajiem transferta pārskatījumiem, ņemot vērā normatīvajā aktā par asignējumu piešķiršanas un izpildes kārtību noteikto, ka, ja budžeta izpildītājs budžeta programmas vai apakšprogrammas izpildē iesaista citas ministrijas padotībā esošu valsts budžeta iestādi, ir jāpalielina iesaistītās ministrijas (šajā gadījumā Izglītības un zinātnes ministrija) budžeta apropriācija saskaņā ar normatīvajos aktos par apropriācijas pārdali noteikto kārtību, lai nodrošinātu valsts budžeta izpildes procesā starp ministrijām plānoto transfertu pārskaitīšanu un izdevumu veikšanu.  Administrācija slēdz ar projekta īstenotāju, kas ir zinātniskā institūcija, projekta līgumu, ievērojot konkursa nolikumā noteikto projekta līguma, t.sk., pielikumu, paraugu, atskaišu veidlapas, projekta līguma slēgšanas kārtību un termiņus, paredzot, ka plānotās izdevumu summas (budžeta izdevumu klasifikācija atbilstoši ekonomiskajām kategorijām [[11]](#footnote-11)), tiks saskaņoti kā pielikums projekta līgumam.  Ar noteikumu projektu ir noteikts, ka administrācija, ievērojot projekta līguma noteiktos termiņus un samaksas kārtību, pārskaita zinātniskajai institūcijai avansa maksājumu uz kontu Valsts kasē, nepārsniedzot 30 procentus no projektam piešķirtā kopējā finansējuma. Turpmākos maksājumus zinātniskajai institūcijai veic saskaņā ar projekta līguma nosacījumiem, ievērojot, ka noslēguma maksājums, kas nepārsniedz 10 procentus no projektam piešķirtā kopējā finansējuma un ir noteikts atbilstoši projekta ietvaros faktiski izlietotajai attiecināmo izmaksu kopsummai un sasniegtajiem projektā plānotajiem rezultātiem, zinātniskajai institūcijai tiek izmaksāts pēc tam, kad atbilstoši projekta līguma nosacījumiem administrācijā ir iesniegts un apstiprināts projekta noslēguma zinātniskais pārskats un projekta noslēguma finanšu pārskats.  Administrācija kontrolē, kā zinātniskā institūcija nodrošina projekta īstenošanas finanšu plūsmas un darbību veidu skaidru nodalīšanu no citu zinātniskās institūcijas darbību finanšu plūsmām un darbību veidiem.  Projekta īstenošanas terminu varēs pagarināt par vienu gadu, ja tas nepieciešams projekta rezultātu nostiprināšanai un publiskošana, taču bez papildus finansējuma piešķiršanas un projekta noslēguma zinātniskā pārskata ekspertīzes veikšanas.  Noteikumu projekts paredz, ka zinātniskajai institūcijai īstenojot projektu un ievērojot projekta līguma nosacījumus, ir obligāti iesniedzami administrācijai, izmantojot informācijas sistēmu:   1. projekta posma, kas nav īsāks par 6 mēnešiem, kā arī projekta vidusposma un noslēguma finanšu pārskatu par projektam piešķirtā finansējuma izlietojumu; 2. projekta vidusposma zinātnisko pārskatu un projekta noslēguma zinātnisko pārskatu. Padome nodrošina minēto zinātnisko pārskatu ekspertīzes procedūras norisi un eksperti sniedz savu novērtējumu par tiem; 3. projekta uzdevumu izpildes saturisko atskaiti un citas atskaites, kas paredzētas projekta īstenošanas līgumā.   Noteikumu projekts paredz, ka administrācija izpilda projekta līgumā tai noteiktās saistības pret nozares ministriju un kontrolē projekta līgumā zinātniskajai institūcijai noteikto saistību izpildi pret nozares ministriju.  Noteikumu projektā noteikts, ka projekta īstenošanas laikā eksperti saskaņā ar konkursa nolikumā ekspertīzes veikšanas metodiku izvērtē projektu un sniedz projekta vidusposma zinātnisko pārskatu un projekta noslēguma zinātnisko pārskatu, aizpildot ekspertīzes veidlapu un ekspertīzes konsolidēto veidlapu, un nosūta padomei, izmantojot informācijas sistēmu.  Ja ekspertu slēdziens projekta vidusposma zinātniskā pārskata ekspertīzes konsolidētajā vērtējumā ir “Projektu neturpināt” vai projekta noslēguma zinātniskā pārskata ekspertīzes konsolidētais vērtējums ir “Projekta mērķis nav sasniegts” vai projekta rezultāti un saturiskās atskaites par projekta rezultātiem neatbilst projekta līguma noteikumiem, komisija pieņem lēmumu par projekta izbeigšanu un nepamatoti izlietotā piešķirtā finansējuma atgūšanu. Administrācija, ievērojot minēto lēmumu, nodrošina nepamatoti izlietotā piešķirtā finansējuma atgūšanu. Savukārt, ja ekspertu slēdziens ir pozitīvs, tas ir “Projekta mērķis ir sasniegts”, tad administrācija nodrošina, ka projekta finansēšanu atbilstoši projekta līgumam.  Noteikumu projekts paredz, administrācijai tiesības apturēt finansējuma piešķiršanu, ja zinātniskā institūcija nesniedz finanšu (posma, vidusposma vai noslēguma) pārskatus, kā arī, ja zinātniskā institūcija nepilda jebkuras citas projekta līgumā noteiktās saistības, par to informējot komisiju, kas pieņem attiecīgu lēmumu.  Pamatojoties uz attiecīgajā gadā un programmā saņemtajiem projektu vidusposma zinātniskajiem pārskatiem un projektu noslēguma zinātniskajiem pārskatiem, padome sagatavo ikgadēju ziņojumu par programmas īstenošanu, ievērojot konkursa nolikumā noteikto par šāda ziņojuma saturu. Minēto ziņojumu padome publicē savā mājaslapā un, izmantojot informācijas sistēmu, nosūta to ministrijai publicēšanai tās mājaslapā.  Ar noteikumu projektu ir noteikts, ka administrācija projekta izpildes gaitā tās īstenošanas vietās pārbauda projekta īstenošanai piešķirto finanšu līdzekļu izlietojumu, uzrauga rezultātu izpildi, kā arī kontrolē izmaksu efektivitāti. Administrācija veic arī papildu pārbaudi projekta izpildes gaitā, pamatojoties uz komisijas argumentētu ierosinājumu. Administrācijai, pamatojoties uz komisijas lēmumu, pieprasa zinātniskajai institūcijai segt projekta ietvaros saņemto valsts budžeta finansējumu, ja tie ir nepamatoti izlietoti.  Noteikumu projekts nosaka, ka pabeidzot projekta īstenošanu, administrācija sagatavo un iesniedz komisijai projekta noslēguma atzinumu, kas satur izvērstu pamatojošu informāciju par projekta īstenošanai piešķirto finanšu līdzekļu izlietojuma atbilstību projekta līgumā noteiktajam mērķim, uzdevumiem un īstenošanas termiņiem, par projektā plānotajiem un sasniegtajiem rezultātiem, kā arī par projekta īstenošanas laikā veiktajiem risku vadības pasākumiem un informācija par risku vadības vadības pasākumiem pēc projekta pabeigšanas atbilstoši līgumā projekta līgumā neteiktajam.  Lai īstenotu projekta īstenošanai piešķirto finanšu līdzekļu izlietojuma un izmaksu efektivitātes kontroli, administrācija projekta izpildes gaitā un projekta īstenošanas vietās pārbauda projekta īstenošanai piešķirto finanšu līdzekļu izlietojumu, uzrauga līguma izpildi, kā arī kontrolē projekta izmaksu efektivitāti. Administrācija veic arī papildu pārbaudi projekta izpildes gaitā, pamatojoties uz komisijas argumentētu ierosinājumu. Minētās papildu pārbaudes norises kārtību izstrādā un apstiprina administrācija, saskaņojot ar komisiju.  Zinātniskās institūcijas vadītājs nodrošina administrācijas pārstāvjiem netraucētu piekļuvi visai ar projekta īstenošanu saistītajai dokumentācijai, projekta izpildes gaitā iegūtajiem rezultātiem (nodevumiem) un rezultātu sasniegšanu apliecinošajiem dokumentiem (tai skaitā dokumentācijai, kura apliecina zinātniskās institūcijas kā pasūtītāja vai finansējuma saņēmēja veiktos publiskos iepirkumus).  Noteikumu projekts paredz tiesības, nozares ministrijai, ja tas nepieciešams, piesaistīt iekšējos vai ārējos auditorus, noteikumu projekta 37. punktā noteikto finanšu līdzekļu ietvaros, lai novērtētu zinātniskās institūcijas ieviestās kontroles procedūras un faktiski veiktās darbības, kas īstenotas, lai nodrošinātu finanšu līdzekļu izlietojuma atbilstību programmas mērķim, uzdevumiem un sasniedzamajiem rādītājiem.  Administrācija vai nozares ministrija, izpildot komisijas sekretariāta funkcijas, mēneša laikā no administrācijas atzinuma iesniegšanas dienas komisijā, sagatavo un iesniedz saskaņošanai komisijai un apstiprināšanai nozares ministrijai ziņojumu par finansētā projekta īstenošanas gaitā plānoto un sasniegto rezultātu atbilstību programmas mērķim un uzdevumiem. Minēto ziņojumu nozares ministrija un administrācija publicē savā mājaslapā, trīs darbadienu laikā no tā apstiprināšanas dienas.  Ar MK protokollēmuma projektu paredzēts:  A) atzīt par aktualitāti zaudējušu Ministru kabineta 2017.gada 19.decembra sēdes (prot. Nr.63 65.§) protokollēmuma "Informatīvais ziņojums "Latvijas Bioekonomikas stratēģija 2030"" 5.punktu, ar kuru Izglītības un zinātnes ministrijai ir noteikts uzdevums līdz 2018.gada 1.februārim izstrādāt un iesniegt izskatīšanai Ministru kabinetā konceptuālo ziņojumu par valsts pētījumu programmu finansēšanas kārtību no valsts budžeta līdzekļiem, ievērojot:  1) likuma “Grozījumi Zinātniskās darbības likumā” (pieņemts Saeimā 2018.gada 21.jūnijā, spēkā stājies 2018.gada 12.jūlijā) 3.pantā noteikto, ka Izglītības un zinātnes ministrijas vai citas nozaru ministrijas valsts pētījumu programmu projektu konkursa kārtībā var piešķirt valsts pētījumu programmu projektiem finansējumu no zinātnes finansēšanai piešķirtajiem valsts budžeta līdzekļiem;  2) Ministru kabineta 2018.gada 22.maija sēdes protkollēmuma (prot. Nr.25 24§) 7.punkta izpildi, Izglītības un zinātnes ministrijai iesniedzot prioritāro pasākumu pieprasījumu par nepieciešamo papildu finansējumu valsts pētījumu programmu īstenošanai;  3) iesniegto noteikumu projektu;  B) Izglītības un zinātnes ministrijai un Ekonomikas ministrijai iesniegt izskatīšanai Ministru kabinetā steidzamības kārtībā kā Ministru kabineta lietu Ministru kabineta rīkojuma projektus par valsts pētījumu programmas "Latviešu valoda", valsts pētījumu programmas *"Latve: Latvijas mantojums un nākotnes izaicinājumi valsts ilgtspējai"* un valsts pētījumu programmas Enerģētikā apstiprināšanu. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Ekonomikas ministrija, Latvijas Zinātnes padome, Studiju un zinātnes administrācija  Viedokli sniedza Latvijas Zinātņu akadēmija un Latvijas Jauno zinātnieku apvienība. |
| 4. | Cita informācija | 1. Ja nozares ministrijai rodas nepieciešamība pēc kāda atsevišķa pētījuma, tāda gadījumā tā rīkojas atbilstoši Zinātniskā darbības likuma 37.pantā noteiktajam.  2.Izglītības un zinātnes ministrija ir iesniegusi prioritāro pasākumu pieprasījumu par nepieciešamo papildu finansējumu programmu īstenošanai, ievērojot Ministru kabineta 2018.gada 22.maija sēdē (prot. Nr.25 24.§) protokollēmuma 7.punktā noteikto, ka jautājums par papildu finansējumu valsts pētījumu programmām skatāms Ministru kabinetā likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem, ievērojot valsts budžeta finansiālās iespējas. Ievērojot minēto, Izglītības un zinātnes ministrija lūdza visām nozaru ministrijām iesniegt informāciju par to pārraudzības nozaru attīstībai nepieciešamajām programmām, to mērķiem, uzdevumiem un nepieciešamo finansējumu, lai likumprojekta par valsts budžetu kārtējam gadam un likumprojekta par vidējā termiņa budžeta ietvaru sagatavošanas procesā iesniegtu horizontālu prioritāro pasākumu, ar kuru tiks lūgts piešķirt finansējumu nozaru ministrijām jaunu programmu izveidošanai un finansēšanai. Anotācijas 2.pielikumā “Par valstij prioritāro nozaru attīstībai nepieciešamajām valsts pētījumu programmām” ir apkopota nozaru ministriju sniegtā informācija par to pārraudzības nozaru attīstībai nepieciešamajām VPP, to mērķiem, uzdevumiem un nepieciešamo finansējumu.  3. Pēc noteikumu projekta spēkā stāšanās Izglītības un zinātnes ministrija nepieciešamības gadījumā nodrošinās konsultācijas nozaru ministrijām, lai sniegtu izvērstu skaidrojumu un sniegtu atbalstu programmas īstenošanas un finansēšanas jautājumos. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zinātniskās institūcijas, tajā skaitā augstskolas, un tajās nodarbinātie un studējošie; nozaru ministrijas un tajās nodarbinātie; citas valsts iestādes (piem., padome un administrācija) un tajā nodarbinātie, nozari pārstāvošās profesionālās organizācijas un zinātnes nozari pārstāvošās institūcijas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums ietekmēs Latvijas Nacionālā attīstības plānā 2014.-2020. gadam[[12]](#footnote-12) (turpmāk – NAP) noteikto par Latvijas zinātnes lomu tautsaimniecības izaugsmes kontekstāNAP rīcības virzienā „Attīstīta pētniecība, inovācija un augstākā izglītība” noteikts privātā sektora ieguldījums pētniecībā un attīstībā [172] un radīt zinātniekus, kas nodarbināti privātajā sektorā, skaita pieaugumu [173], kā arī šī rīcības virziena 2. mērķis nosaka: [177] „Komercializējot zināšanas, veicināt inovatīvu, starptautiski konkurētspējīgu produktu ar augstu pievienoto vērtību radīšanu un ieviešanu ražošanā, šādi paaugstinot minēto produktu izlaides apjoma īpatsvaru tautas saimniecībā”.  Ar noteikumu projektu tiks īstenota Latvijas Viedās specializācijas stratēģijā[[13]](#footnote-13) (izskatīts 2013.gada 17. decembra Ministru kabineta sēdē Nr. 67 96. §) noteikto tautsaimniecības transformācijas virzienu, izaugsmes prioritāšu un specializācijas jomu attīstība.  Administratīvais slogs zinātniskajām institūcijām, tajā skaitā augstskolām, samazinās, jo projektu pieteikumu iesniedz elektroniski informācijas sistēmā. Par katru projektu tiek slēgts projekta īstenošanas līgums, saskaņā ar kuru zinātniskā institūcija kā projekta īstenotājs sniedz informāciju un dokumentāciju uzreiz administrācijai un/vai padomei, izmantojot informācijas sistēmu.  Lai nepalielinātu nozares ministrijai administratīvo slogu, noteikumu projekts paredz iespēju nozares ministrijai neveidot stratēģisko padomi, ja tai jau ir jau iepriekš izveidotā padome, kuras kompetencē ir nozares stratēģisko jautājumu risināšana.  Noteikumu projekts paredz nepalielināt nozares ministrijai administratīvo slogu konkursa nolikuma izstrādē, nododot šo uzdevumu padomei, kura to izstrādā ministrijas uzdevumā sadarbībā ar administrāciju.  Nozaru ministrijām administratīvais slogs, salīdzinot ar MK noteikumiem Nr. 443 un MK noteikumiem Nr. 597, saglabājas, definējot programmu mērķus un uzdevumus, kā arī turpmāk piedalās projektu pieteikumu vērtēšana un lēmumu pieņemšanā.  Saskaņā ar Zinātniskās darbības likuma 35. panta pirmo un otro daļu programmas nepieciešamību, uzdevumus un finansējumu nosaka nozares ministrija, ievērojot, ka šā likuma 13. panta otrās daļas 2. punkts nosaka, ka programmas apstiprina Ministru kabinets, tad tiesību akta projekta izstrāde un virzība izskatīšanai Ministru kabinetā ir katras ministrijas kompetencē.  Noteikumu projekts paredz nepalielināt nozares ministrijai administratīvo slogu veikt projektu pieteikumu novērtēšanas un uzraudzības komisijas sekretariāta funkcijas, jo to var īstenot administrācija, ja nozares ministrija tādu iespēju izvēlas. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupām, ko veido fiziskas personas (zinātnieki, zinātniskajā darbā iesaistītās personas, akadēmiskais personāls), nepārsniedz 200 *euro*, bet juridiskajām personām (zinātniskājām institūcijām, augstskolām, tautsaimniecības nozaru organizācijām, un nozaru ministrijām, kuru pārraudzībā ir zinātniskie institūti) – 2000 *euro*. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019.g. | | 2020.g. | | 2021.g. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | **4 536 828** | **0** | **4 137 550** | **0** | 1. **137 550** | **0** | **-2 000**  **000** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 4 536 828 | 0 | 4 137 550 | 0 | 4 137 550 | 0 | -2 000  000 |
| EM budžeta apakšprogramma 29.05.00 „Valsts pētījumu programma enerģētikā” | 2 000 000 | 0 | 2 000 000 | 0 | 2 000 000 | 0 | -2 000  000 |
| IZM budžeta apakšprogramma 05.12.00 „Valsts pētījumu programmas” | 2 536 828 | 0 | 2 137 550 | 0 | 2 137 550 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | **4 536 828** | **0** | **4 137 550** | **0** | **4 137 550** | **0** | **-2 000**  **000** |
| 2.1. valsts pamatbudžets | 4 536 828 | 0 | 4 137 550 | 0 | 4 137 550 | 0 | -2 000 000 |
| EM budžeta apakšprogramma 29.05.00 „Valsts pētījumu programma enerģētikā” | 2 000 000 | 0 | 2 000 000 | 0 | 2 000 000 | 0 | -2 000  000 |
| IZM budžeta apakšprogramma 05.12.00 „Valsts pētījumu programmas” | 2 536 828 | 0 | 2 137 550 | 0 | 2 137 550 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | X |  | X |  |  |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Noteikumu projekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav paredzēts palielināt amata vietu skaitu. | | | | | | |
| 8. Cita informācija | Anotācijas III sadaļas 1. un 2. punktā ir norādīta informācija par jau piešķirto finansējumu 3 programmām:  1) Izglītības un zinātnes ministrija programmas Letonikā un Latviešu valodā (turpmāk – IZM programmas) finansēs no Izglītības un zinātnes ministrijas valsts budžeta programmas 05.00.00 “Zinātne” apakšprogrammas 05.12.00 “Valsts pētījumu programmas”. Apakšprogrammā 05.12.00 “Valsts pētījumu programmas” plānots finansējums 2 536 828 *euro apmērā* 2018.gadā, 2 137 550 *euro* apmērā 2019.gadā un 2 137 550 *euro* apmērā un 2 137 550 *euro* apmērā 2020.gadā;  Latvijas Zinātnes padome ar IZM programmu īstenošanu saistītos izdevumus segs no Izglītības un zinātnes ministrijas valsts budžeta apakšprogrammas 05.15.00 “Latvijas Zinātnes padomes darbības nodrošināšana” piešķirto valsts budžeta līdzekļu ietvaros. Savukārt Studiju un zinātnes administrācija ar IZM programmu īstenošanu saistītos izdevumus segs no Izglītības un zinātnes ministrijas valsts budžeta apakšprogrammas 05.12.00 “Valsts pētījumu programmas”.  2) programmas enerģētikas jomā īstenošanai ar likuma “Par valsts budžetu 2018. gadam” 52.pantu ir novirzīti 2 000 000 *euro* Ekonomikas ministrijas budžeta apakšprogrammā 29.05.00 "Valsts pētījumu programma enerģētikā" un ar likuma “Par vidēja termiņa budžeta ietvaru 2018., 2019. un 2020. gadam” 23.pantu ir noteikts, ka Ekonomikas ministrijas budžetā izdevumu segšanai tiek novirzīti 2 000 000 *euro* ik gadu valsts pētījumu programmai enerģētikā.  Citas nozaru ministrijas izskatīs iespēju veidot un finansēt savas programmas, ievērojot Ministru kabineta 2018.gada 22.maija sēdes protkollēmuma (prot. Nr.25 24§)[[14]](#footnote-14) 6. un 7.punktā noteikto (papildus skatīt informāciju anotācijas I sadaļas 4.punktā “Cita informācija”)  Ar Ekonomikas ministrijas un citu nozares ministriju pārziņā esošos projektus (valsts pētījumu programmu ietvaros) finansē atbilstoši no nozares ministrijas saņemtajiem transferta pārskatījumiem, ņemot vērā normatīvajā aktā par asignējumu piešķiršanas un izpildes kārtību noteikto, ka, ja budžeta izpildītājs budžeta programmas vai apakšprogrammas izpildē iesaista citas ministrijas padotībā esošu valsts budžeta iestādi (tas ir Latvijas Zinātnes padomi un/vai Studiju un zinātnes administrāciju), ir jāpalielina iesaistītās ministrijas (šajā gadījumā Izglītības un zinātnes ministrijas) budžeta apropriācija saskaņā ar normatīvajos aktos par apropriācijas pārdali noteikto kārtību, lai nodrošinātu valsts budžeta izpildes procesā starp ministrijām plānoto transfertu pārskaitīšanu un izdevumu veikšanu. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts šo jomu neskar. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Noteikumu projekts būs attiecināms uz jaunām programmām. Ievērojot Zinātniskās darbības likuma 27. pārejas noteikumu punktu uz 2014. – 2017. gada programmu īstenošanas laiku (līdz 2018. gada 31. decembrim) ir spēkā Ministru kabineta 2006. gada 30. maijā noteikumi Nr. 443 “Valsts pētījumu programmu pieteikšanas, ekspertīzes un finansēšanas kārtība” un Ministru kabineta 2014. gada 30. septembra noteikumi Nr. 597 “Kārtība, kādā veic valsts pētījumu programmu īstenošanai piešķirto finanšu līdzekļu izlietojuma kontroli”. 2014. – 2017.gada programmu īstenošanas termiņš līdz 2018. gada 31. decembrim ir noteikts, pamatojoties uz Ministru kabineta 2014. gada 7. oktobra rīkojumu Nr. 559 “Par papildu valsts pētījumu programmām” 10. punktu un Ministru kabineta 2014. gada 7. oktobra rīkojumu Nr. 558 “Par valsts pētījumu programmām” 8. punktu. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1. Eiropas Komisijas 2014. gada 17. jūnija Regula (EK) Nr. 651/2014 (Eiropas Savienības Oficiālais Vēstnesis, 2014. gada 26. jūnijs, Nr.  L 187/1) , ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. (turpmāk – Regula Nr. 651/2014).  2. Eiropas Komisijas 2014. gada 21. marta Regulas Nr. [316/2014](http://eur-lex.europa.eu/eli/reg/2014/316/oj/?locale=LV) par Līguma par Eiropas Savienības darbību 101. panta 3. punkta piemērošanu tehnoloģiju nodošanas nolīgumu kategorijām (turpmāk – Regula Nr. 316/2014). |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Regula Nr. 651/2014 un Regula Nr. 316/2014 | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 651/2014 2. panta 90. punkts | Noteikumu projekta 2.3. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 651/2014 2. panta 86. punkts | Noteikumu projekta 2.4. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 651/2014 2. panta 84. punkts | Noteikumu projekta 2.5. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 651/2014 2. panta 114. punkts | Noteikumu projekta 2.7. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija . | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 651/2014 2. panta 85. punkts | Noteikumu projekta 2.17. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 316/2014 1. panta “b” apakšpunkts | Noteikumu projekta 2.19. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Regulas Nr. 651/2014 2. panta 83. punkts | Noteikumu projekta 2.12. apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome un administrācija. | | Noteikumu projekts neparedz stingrākas prasības nekā A ailē minētā ES tiesību akta vienība. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Noteikumu projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | | |
| Cita informācija | Ar noteikumu projektu tiks ieviesti arī Eiropas Komisijas paziņojumā "Nostādnes par valsts atbalstu pētniecībai, izstrādei un inovācijai" (Eiropas Savienības Oficiālais Vēstnesis, 2014. gada 27. jūnijs, Nr. C 198/1) ietvertie nosacījumi. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Noteikumu projekts šo jomu neskar. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Noteikumu projekts šo jomu neskar. | Noteikumu projekts šo jomu neskar. | | Noteikumu projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Noteikumu projekts šo jomu neskar. | | | |
| Cita informācija | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji var līdzdarboties projekta pilnveidē, sniedzot viedokli ministrijai, kā arī atzinumu pēc projekta izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju ieinteresētajām personām izteikt viedokli, projekts 2018. gada 4. jūnijā ievietots:   1. Izglītības un zinātnes ministrijas mājaslapā <http://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/2968-mk-noteikumu-projekta-tiesibu-akts-valsts-petijumu-programmu-projektu-pieteiksanas-ekspertizes-istenosanas-finansesanas-un-valsts-petijumu-programmu-projektu-istenosanai-pieskirto-finansu-lidzeklu-izlietojuma-kontroles-kartiba> ; 2. Latvijas Zinātnes padomes mājaslapā <https://www.lzp.gov.lv/> ; 3. Latvijas Zinātņu akadēmijas mājaslapas sadaļa “Jaunumi”. |
| 3. | Sabiedrības līdzdalības rezultāti | Šobrīd nav saņemti priekšlikumi no sabiedrības pārstāvjiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija un citas nozaru ministrijas, Latvijas Zinātnes padome, Studiju un zinātnes administrācija, zinātniskās institūcijas un augstskolas, nozaru profesionālās organizācijas, zinātni pārstāvošās organizācijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru. Saistībā ar projekta izpildi jaunu institūciju izveide, institūciju likvidācija vai reorganizācija nav nepieciešama. |
| 3. | Cita informācija | Nav |

Izglītības un zinātnes ministrs K. Šadurskis

Vīza:

Valsts sekretāra pienākumu izpildītāja,

valsts sekretāra vietniece –

Politikas iniciatīvu un attīstības departamenta direktore G. Arāja

Depkovska, 67047772

[Anita.depkovska@izm.gov.lv](mailto:Anita.depkovska@izm.gov.lv)

1. Pamatojoties uz Tieslietu ministrijas priekšlikumu, ir veidots īsāks projekta nosaukums, ņemot vērā to, ka noteikumu nosaukumam jābūt īsam un precīzi jāatspoguļo noteikumu saturs. Noteikumu nosaukums jāveido atbilstoši likumā noteiktajam pilnvarojumam, tomēr pilnvarojums nav jāpārraksta noteikumu nosaukumā. Ja likumā pilnvarojums ir izteikts gari, tad, veidojot noteikumu nosaukumu, jāmeklē īss, bet precīzs pilnvarojuma atspoguļojums noteikumu nosaukumā *(Normatīvo aktu projektu izstrādes rokasgrāmata,* <https://tai.mk.gov.lv/book/1/chapter/114>*)*. [↑](#footnote-ref-1)
2. Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 3.pielikums. [↑](#footnote-ref-2)
3. Zinātnes darbības likuma 34.pants. [↑](#footnote-ref-3)
4. <http://www.oecd.org/education/ceri/The%20Nature%20of%20Policy%20Change%20and%20Implementation.pdf> 3.1.1 sadaļa [↑](#footnote-ref-4)
5. Ministru kabineta 2018. gada 23. janvāra noteikumu Nr. 49 “Noteikumi par Latvijas zinātnes nozarēm un apakšnozarēm” pielikums. [↑](#footnote-ref-5)
6. Eiropas Komisijas 2014. gada 17. jūnija Regulas (ES) Nr. [651/2014](http://eur-lex.europa.eu/eli/reg/2014/651/oj/?locale=LV) (Eiropas Savienības Oficiālais Vēstnesis, 2014. gada 26. jūnijs, Nr. L 187/1), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. [651/2014](http://eur-lex.europa.eu/eli/reg/2014/651/oj/?locale=LV)) [↑](#footnote-ref-6)
7. <https://ec.europa.eu/info/designing-next-research-and-innovation-framework-programme/what-shapes-next-framework-programme_en> [↑](#footnote-ref-7)
8. Noteikumu par Norvēģijas finanšu instrumenta ieviešanu 2009.-2014.gadā 7.10.panta 2.punkts (https://www.eeagrants.lv/?id=50) [↑](#footnote-ref-8)
9. Ministru kabineta 2017. gada 12. decembra noteikumu Nr. 725 “Fundamentālo un lietišķo pētījumu projektu izvērtēšanas un finansējuma administrēšanas kārtība” 26.punkts [↑](#footnote-ref-9)
10. Ministru kabineta 2016. gada 19. janvāra noteikumu Nr. 50 “Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.2. pasākuma "Pēcdoktorantūras pētniecības atbalsts" īstenošanas noteikumi” 48.3.apakšpunkts [↑](#footnote-ref-10)
11. Ministru kabineta 2005.gada 27.decembra noteikumi Nr.1031 “Noteikumi par budžetu izdevumu klasifikāciju atbilstoši ekonomiskajām kategorijām” [↑](#footnote-ref-11)
12. apstiprināts Saeimā 2012.gada 20.decembrī (<http://polsis.mk.gov.lv/documents/4247>) [↑](#footnote-ref-12)
13. <http://tap.mk.gov.lv/mk/tap/?pid=40291636> [↑](#footnote-ref-13)
14. http://tap.mk.gov.lv/mk/mksedes/saraksts/protokols/?protokols=2018-05-22 [↑](#footnote-ref-14)